  Майя Бывальцева Фельдшеръёслы улон интыен 5 ФАП-ъёс кылдозы Удмуртиын 2017-тӥ арын. Оглом вуоно арын элькунын 25 фельдшер-акушер пунктъёс пуктозы, 1-тӥ шуркынмонэ журналистъёслы со сярысь вераз Удмуртиысь тазалыкез утёнъя министр Алексей Чуршин. Солэн верамезъя, ватсэтъёсын улозы улон интылы кулэяськись эм ужасьёс. Кыӵе ФАП-ъёсын ватсаса интыос лэсьтозы, тодмо луоз 15-тӥ шуркынмонлы. Элькунысь ёросъёстӥ ветлӥсь ӧри соку ик сётоз список, кыӵе гуртъёсын выль ФАК-ъёс луозы. «Соку ик верало, ми нырысь ик дунъяськомы эмъюрттэтлэсь матынзэ, улӥсьёслэсь лыдзэс, вань-а ужано арлыдъем эм ужасьёс но кӧня иськем ёрос эмъяськонниозь», — пусйиз Чуршин. Солэн верамезъя, куд-ог ёросъёсын быдэн 3 ФАП-ъёс пуктыны быгатозы, нош мукетъёсаз — одӥг но уз. Тодэ вайытом, Удмуртиысь кивалтэтлэн тӧроез Виктор Савельев верамъя, одӥг сыӵе пунктлэн дуныз вуоно арын кулэсмыны кулэ. Али тӧрлыкъёс эскеро, кызьы сое лэсьтыны луоз эмъюрттэтлэсь ӟечлыксэ урод карытэк. Пусъёмы, таяз арын Удмуртиын 25 выль ФАП-ъёс ужаны кутскизы. Тегъёс: Тазалык Удмуртия Тазалыкезутёнъяминистерство тазалыкезутён ФАП-ёс  